Broj: 711-I-804-P-185-18/19-11-10

Zagreb, 21. veljače 2019. g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Danimira Kolmana, općinskog načelnika Općine Rasinja,** pokrenutom Odlukom Povjerenstva broj: 711-I-1468-P-185/18-09-8 od 12. listopada 2019. g., na 39. sjednici, održanoj 21. veljače 2019. g., donosi sljedeću

**ODLUKU**

1. **Istovremenim obnašanjem dužnosti općinskog načelnika Općine Rasinja i obavljanjem funkcije direktora trgovačkog društva Veterinarska stanica Koprivnica d.o.o. od 10. ožujka 2011.g. pa nadalje, dužnosnik Danimir Kolman počinio je povredu odredbe članka 14. stavka 1. ZSSI-a.**
2. **Primanjem naknade za obavljanje funkcije predsjednika Upravnog vijeća Zavoda za javno zdravstvo Koprivničko-križevačke županije u razdoblju od 10. studenog 2011.g. do travnja 2018.g. dužnosnik Danimir Kolman počinio je povredu odredbe članka 14. stavka 2. ZSSI-a.**
3. **Za povrede odredbi ZSSI-a, opisane pod točkom I. i II. izreke ove odluke, dužnosniku Danimiru Kolmanu izriče se sankcija propisana člankom 42. stavkom 1. podstavka 2. ZSSI-a, obustava isplate dijela neto mjesečne plaće u ukupnom iznosu od 5000,00 kn, koja će se izvršiti u deset uzastopnih mjesečnih obroka, svaki u pojedinačnom iznosu od 500,00 kn.**
4. **Upućuje se dužnosnik Danimir Kolman da u roku 30 dana od dana dostave ove Odluke razriješi situaciju opisanu pod toč. I. izreke jer će u protivnom Povjerenstvo protiv dužnosnika pokrenuti novi postupak.**

Obrazloženje

Povjerenstvo je na 24. sjednici, održanoj 12. listopada 2018. g., pokrenulo postupak za odlučivanje o sukobu interesa protiv dužnosnika Danimira Kolmana, općinskog načelnika općine Rasinja, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije direktora trgovačkog društva Veterinarska stanica Koprivnica d.o.o. te zbog moguće povrede članka 14. stavka 2. ZSSI-a koja proizlazi iz primanja naknade za obavljanje funkcije predsjednika Upravnog vijeća Zavoda za javno zdravstvo Koprivničko-križevačke županije.

Dužnosnik se očitovao na odluku Povjerenstva o pokretanju postupka dana 14. studenog 2018. g. putem odvjetnika Vedrana Barišića, na temelju punomoći dužnosnika od 13. studenog 2018. g. U očitovanju se u bitnom navodi da dužnosnik funkciju direktora trgovačkog društva Veterinarska stanica Koprivnica d.o.o. (do 2003.g. Veterinarska stanica d.d.) obavlja neprekidno od 7. travnja 2000. g. Dužnosnik smatra da se od toga dana nalazi u neprekinutom mandatu člana Uprave trgovačkog društva Veterinarska stanica Koprivnica d.o.o. te da ZSSI ne propisuje obvezu dužnosnika, koji se nalaze u neprekinutom mandatu člana uprave trgovačkog društva, da podnesu ostavku na obavljanje navedene funkcije. Dužnosnik za odluku Povjerenstva u svome predmetu relevantnom smatra odluku Ustavnog suda Republike Hrvatske broj U-III/412/2016 u predmetu dužnosnika Borisa Miletića. U pogledu obavljanja funkcije predsjednika Upravnog vijeća Zavoda za javno zdravstvo Koprivničko-križevačke županije dužnosnik navodi da je rješenjem Županijske skupštine Koprivničko-križevačke županije 10. studenog 2011. g. imenovan predsjednikom Upravnog vijeća naveden ustanove, da je rješenjem župana iste županije 4. srpnja 2013.g. razriješen i ponovno imenovan na istu funkciju te da je 5. srpnja 2017.g. rješenjem župana navedene županije ponovno imenovan na istu funkciju. Dalje se navodi da je dužnosnik za obavljanje navedene funkcije od studenog 2011.g. do travnja 2018.g. primio naknadu u ukupnom neto iznosu od 70.200,00 kn. Navedeni iznos dužnosnik je 19. svibnja 2018.g. vratio na račun Zavoda za javno zdravstvo Koprivničko-križevačke županije.

U privitku očitovanju dostavljene su sljedeće isprave u preslici: Odluka o imenovanju predsjednika Uprave-direktora trgovačkog društva Veterinarska stanica d.d. od 7. travnja 2000.g., kojom je predsjednikom Uprave-direktorom navedenog trgovačkog društva imenovan Danimir Kolman, zapisnik sa 1. konstituirajuće sjednice Nadzornog odbora navedenog trgovačkog društva od 7. travnja 2000.g., na kojoj je Danimir Kolman imenovan predsjednikom navedenog trgovačkog društva, Ugovor o obavljanju poslova direktora od 8. kolovoza 2000.g., sklopljen između navedenog trgovačkog društva i Danimira Kolmana, Aneks Ugovora o obavljanju poslova direktora od 26. srpnja 2001.g., koji se odnosi na Danimira Kolmana, zapisnik 5. sjednice Nadzornog odbora navedenog trgovačkog društva, poziv za redovnu skupštinu za dan 2. lipnja 2005.g., na kojoj je Danimiru Kolmanu produžen ugovor o obavljanju poslova direktora navedenog trgovačkog društva, zajedno s pripadajućim zapisnikom, poziv na redovnu skupštinu za dan 29. lipnja 2009.g., na kojoj je Danimiru Kolmanu produžen ugovor o obavljanju poslova direktora navedenog trgovačkog društva, zajedno s pripadajućim zapisnikom, poziv na redovnu skupštinu za dan 12. lipnja 2014.g., na kojoj je Danimiru Kolmanu produžen ugovor o obavljanju poslova direktora navedenog trgovačkog društva, zajedno s pripadajućim zapisnikom, Odluka Ministarstva zdravstva i socijalne skrbi o utvrđivanju visine naknade za rad predsjednika i članova upravnog vijeća zdravstvene ustanove od 30. rujna 2004.g. i nalog o uplati od 19. svibnja 2018.g.

Uvidom u Registar dužnosnika, koji ustrojava i vodi Povjerenstvo, utvrđeno je da Danimir Kolman dužnost općinskog načelnika Općine Rasinja obnaša u mandatu 2009.-2013.g, 2013.-2017.g. i 2017. g. nadalje.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a. Stoga je Danimir Kolman povodom obnašanja dužnosti općinskog načelnika Općine Rasinja, obvezan postupati sukladno odredbama ZSSI-a.

Povjerenstvo ukazuje da je aktualni ZSSI stupio na snagu 10. ožujka 2011.g. Člankom 56. stavkom 3. ZSSI-a propisano je da će se postupci koji su pred Povjerenstvom započeti prije stupanja na snagu tog Zakona, dovršiti prema odredbama prethodno važećeg Zakona o sprječavanju sukoba interesa u obnašanju javnih dužnosti („Narodne novine“ broj 163/03., 94/04., 48/05., 141/06., 60/08., 38/09. i 92/10.). Na temelju navedene odredbe Povjerenstvo je ovlašteno utvrđivati povrede do kojih je došlo prije stupanja ZSSI-a na snagu samo ukoliko je postupak protiv dužnosnika već bio pokrenut prije 10. ožujka 2011.g. U konkretnom slučaju, postupak protiv dužnosnika Danimira Kolmana nije bio pokrenut u trenutku stupanja ZSSI-a na snagu, stoga u ovom postupku, u odnosu na utvrđeno činjenično stanje u pogledu dužnosnikova obavljanja funkcije direktora trgovačkog društva Veterinarska stanica Koprivnica d.o.o. Povjerenstvo može utvrditi povredu odredbe članka 14. stavka 1. ZSSI-a samo u razdoblju od 10. ožujka 2011.g. pa nadalje.

Člankom 14. stavkom 1. ZSSI-a propisano je da dužnosnici ne mogu biti *članovi upravnih tijela* i nadzornih odbora *trgovačkih društava*, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Obavljanje funkcije direktora u trgovačkom društvu, u kojem je ista osoba upisana kao osnivač/član toga društva i kao osoba koja je ovlaštena na pojedinačno i samostalno zastupanje toga društva, predstavlja poslove upravljanja poslovnim subjektom.

Člankom 14. stavkom 2. ZSSI-a propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. *Za članstvo u upravnim vijećima ustanova*, odnosno nadzornim odborima izvanproračunskih fondova *dužnosnik nema pravo na naknadu*, osim prava na naknadu putnih i drugih opravdanih troškova.

Člankom 6. stavkom 4. ZSSI-a propisano je da je nakon izbora ili imenovanja na javnu dužnost dužnosnik dužan urediti svoje privatne poslove kako bi se spriječio predvidljivi sukob interesa (pri čemu se pod sukobom interesa podrazumijeva bilo koja povreda obveze, ograničenja ili zabrane propisane odredbama ZSSI-a).

Uvidom u podatke nadležnog sudskog registra Trgovačkog suda u Varaždinu utvrđeno je da je pod matičnim brojem subjekta 010016173, OIB: 35631964454 upisano trgovačko društvo Veterinarska stanica Koprivnica d.o.o. Kao jedan od osnivača/članova i kao osoba ovlaštena za zastupanje društva, samostalno i bez ograničenja, odnosno kao direktor navedenog trgovačkog društva upisan je Danimir Kolman. Usporedbom podataka o OIB-u utvrđeno je da se u konkretnom slučaju radi o dužnosniku Danimiru Kolmanu.

Na zahtjev Povjerenstva Veterinarska stanica Koprivnica d.o.o. dostavila je očitovanje od 18. lipnja 2018.g. u kojem se navodi da je dužnosnik Danimir Kolman obavljao poslove direktora trgovačkog društva Veterinarska stanica Koprivnica d.o.o. od 1990. do 1998.g. te poslove direktora obavlja od 2000.g. do danas. Trenutno dužnost direktora obavlja na temelju odluke Skupštine društva i sklopljenog Ugovora o obavljanju poslova direktora društva s mandatom do 24. lipnja 2019.g. Za obavljanje poslova direktora trgovačko društvo Veterinarska stanica Koprivnica d.o.o. dužnosniku Danimiru Kolmanu isplaćuje plaću.

Na temelju očitovanja dužnosnika i gore navedenih priloženih isprava uz očitovanje utvrđeno je da dužnosnik Danimir Kolman u navedenom trgovačkom društvu od 7. travnja 2000.g. obavlja funkciju direktora, čime je u razdoblju od 10. ožujka 2011.g. pa nadalje počinio povredu odredbe članka 14. stavka 1. ZSSI-a te je donesena odluka kako je navedeno u izreci ovog akta pod toč. I. izreke.

U pogledu stava dužnosnika, iznesenog u očitovanju, da stoga što važeći ZSSI ne propisuje rok u kojem dužnosnici imaju uskladiti svoje djelovanje u pogledu zabrane, propisane člankom 14. stavkom 1. ZSSI-a, dužnosnik nije počinio povredu odredbe članka 14. stavka 1. ZSSI-a, Povjerenstvo ističe da je u konkretnom slučaju dužnosnik Danimir Kolman obavljao funkciju direktora trgovačkog društva Veterinarska stanica Koprivnica d.o.o. neprekidno od 2000. g. Člankom 11. stavkom 5. Zakona o sprječavanju sukoba interesa u obnašanju javnih dužnosti („Narodne novine“ broj 163/03.), koji je stupio na snagu 24. listopada 2003. g. bilo je propisano da dužnosnici ne mogu biti članovi uprava ili nadzornih odbora trgovačkih društava. Člankom 20. stavkom 5. prijelaznih odredaba navedenog Zakona bilo je propisano da se, uz ostale, odredbe članka 11. toga Zakona primjenjuju po proteku roka od 4 mjeseca od dana stupanja na snagu Zakona.

Slijedom navedenog, dužnosnik Danimir Kolman bio je obvezan do 24. veljače 2004. g. uskladiti svoje djelovanje, odnosno činjenicu da istodobno obnaša dužnost Općine Rasinja i obavlja funkciju direktora trgovačkog društva, s obvezom propisanom člankom 11. stavkom 5. tadašnjeg Zakona. Kad bi se slijedila argumentacija dužnosnika iz očitovanja, dužnosnik bi, baš zato što je postupao protivno zakonskoj obvezi tijekom cijeloga razdoblja od 24. veljače 2004. g. do stupanja na snagu važećeg ZSSI-a 10. ožujka 2011. g., stupanjem na snagu važećeg ZSSI-a bio trajno izuzet od zabrane, propisane člankom 14. stavkom 1. ZSSI-a. što dakako nije sukladno odredbama i načelima ZSSI-a.

Međutim, neovisno o zabrani propisanoj zakonskim odredbama prije 10. ožujka 2011. g., a s obzirom na to da Povjerenstvo može utvrditi povredu odredbe članka 14. stavka 1. ZSSI-a samo u razdoblju od 10. ožujka 2011.g. pa nadalje, činjenica da važeći ZSSI u prijelaznim i završnim odredbama na propisuje rokove za usklađivanje djelovanja dužnosnika u pogledu zabrane, propisane člankom 14. stavkom 1. ZSSI-a ne znači istodobno mogućnost da se na dužnosnika ne primjenjuje zabrana propisana navedenom odredbom ZSSI-a. Na razini konkretnog slučaja, odluka Ustavnog suda Republike Hrvatske broj: U-III-412/2016 od 3. lipnja 2016.g. u predmetu dužnosnika Borisa Miletića, na koju se dužnosnik poziva u očitovanju na odluku Povjerenstva, nije usporediva s konkretnim predmetom dužnosnika Danimira Kolmana iz gore navedenog razloga, budući da je dužnosnik Danimir Kolman do trenutka stupanja na snagu važećeg ZSSI-a postupao protivno i dotada važećim odredbama Zakona pa ne postoji nikakva pravna osnova za nastavak takvog protupravnog stanja. Na razini načela pravne sigurnosti, pravne izvjesnosti i pravne predvidljivosti, na koja se poziva i Ustavni sud Republike Hrvatske u navedenoj odluci u predmetu Borisa Miletića, čak i kad bi postojala pravna osnova na temelju koje bi dužnosnik i nakon stupanja na snagu važećeg ZSSI-a mogao biti članom uprave trgovačkog društva, dužnosnik bi bio obvezan u razumnom roku svoje privatne poslove uskladiti sa člankom 14. stavkom 1. ZSSI-a. U slučaju Borisa Miletića, na što se poziva dužnosnik Danimir Kolman, isto je navedeno i u formulaciji Ustavnog suda Republike Hrvatske u točki 70. odluke, gdje se navodi da „Ustavni sud posebno naglašava da ova odluka nikako ne znači da je podnositelj imao zakonsku osnovu za članstvo u NO Brijuni sve do podnošenja ostavke 9. lipnja 2014. g.“

Premda to u konkretnom slučaju nije pravni kriterij za utvrđivanje vremenskog trenutka od kojega dužnosnik čini povredu odredbe članka 14. stavka 1. ZSSI-a, Povjerenstvo napominje da dužnosnik Danimir Kolman, obavljajući funkciju direktora trgovačkog društva Veterinarska stanica Koprivnica d.o.o., tu funkciju ne obavlja u neprekinutom mandatu od 8. travnja 2000. g., kako to dužnosnik navodi u očitovanju. Prihvat odluke o imenovanju je u svakom slučaju preduvjet za njezino obavljanje i za upis u sudski registar, a takva radnja dužnosnika predstavlja povredu odredbe članka 14. stavka 1. ZSSI-a.

Dana 11. srpnja 2018. g. Zavod za javno zdravstvo Koprivničko-križevačke županije dostavio je očitovanje, KLASA: 024-01/18-04/2 URBROJ: 2137-19-07-18-2, u kojem se navodi da je dužnosnik Danimir Kolman od studenog 2011. g. do travnja 2018. g. za obavljanje funkcije predsjednika Upravnog vijeća Zavoda za javno zdravstvo Koprivničko-križevačke županije primio naknadu za rad u ukupnom iznosu od 70.200,00 kn. U očitovanju se dalje navodi da je dužnosnik navedeni iznos 19. svibnja 2018. g. uplatio na račun Zavoda za javno zdravstvo Koprivničko-križevačke županije te da je istovremeno zatražio da mu se navedena naknada za rad dalje ne isplaćuje. Uvidom u privitke očitovanju, odnosno u rješenje Županijske skupštine Koprivničko-križevačke županije, KLASA: 080-01/11-01/49 URBROJ: 2137/1-07/1-11-2 od 10. studenog 2011., kojim je dužnosnik Danimir Kolman imenovan predsjednikom Upravnog vijeća Zavoda, rješenje župana Koprivničko-križevačke županije KLASA: 080-01/13-01/14 URBROJ: 2137/1-07/05-13-1 od 4. srpnja 2013. g., kojim je dužnosnik Danimir Kolman razriješen i ponovo imenovan predsjednikom Upravnog vijeća Zavoda i rješenje župana Koprivničko-križevačke županije KLASA: 080-01/17-01/4 URBROJ: 2137/1-06/6-17-4 od 5. srpnja 2017. g., kojim je dužnosnik Danimir Kolman imenovan predsjednikom Upravnog vijeća Zavoda, utvrđeno je da dužnosnik od 10. studenog 2011. g. obavlja funkciju predsjednika Upravnog vijeća Zavoda za javno zdravstvo Koprivničko-križevačke županije.

Uvidom u Odluku Ministarstva zdravstva i socijalne skrbi o utvrđivanju visine naknade za rad predsjednika i članova upravnog vijeća zdravstvene ustanove, KLASA: 080-01/04-01/61, URBROJ: 534-06-01/7-04-1, od 30. rujna 2004. g. utvrđeno je da je predsjedniku Upravnog vijeća zdravstvene ustanove čiji je osnivač Republika Hrvatska, županija i grad naknada za rad utvrđena u neto iznosu od 900,00 kn.

Uvidom u podatke Informacijskog sustava Porezne uprave Ministarstva financija na temelju ovlaštenja utvrđeno je da je dužnosnik Danimir Kolman za obavljanje funkcije predsjednika Upravnog vijeća Zavoda za javno zdravstvo Koprivničko-križevačke županije od podnositelja porezne prijave, Zavoda za javno zdravstvo Koprivničko-križevačke županije, 14. svibnja 2018. g. ostvario primitak u iznosu od 1.315,79 kn te da mu je na temelju navedenog primitka isplaćen neto iznos od 900,00 kn. Prema podatcima Informacijskog sustava Porezne uprave, nakon navedenog datuma Zavod za javno zdravstvo Koprivničko-križevačke županije dužnosniku nije isplaćivao naknadu za rad.

Na temelju uvida u Odluku o utvrđivanju popisa pravnih osoba od posebnog interesa za Koprivničko-križevačku županiju od 10. listopada 2011.g. („Službeni glasnik Koprivničko-križevačke županije broj 10/11.) utvrđeno je da je navedenom odlukom Zavod za javno zdravstvo Koprivničko-križevačke županije proglašen pravnom osobom od posebnog interesa za navedenu županiju. Predmetna Odluka prestala je važiti stupanjem na snagu Odluke o utvrđivanju popisa pravnih osoba od posebnog interesa za Koprivničko-križevačku županiju od 26. studenoga 2014.g. kojom je navedena ustanova također utvrđena pravnom osobom od posebnog interesa za Koprivničko-križevačku županiju.

S obzirom da je Zavod za javno zdravstvo Koprivničko križevačke županije proglašen ustanovom od posebnog interesa za navedenu Županiju, sukladno članku 14. stavku 2. ZSSI-a dužnosnik Danimir Kolman može biti predsjednik Upravnog vijeća navedene ustanove, međutim za isto ne može primati naknadu.

Na temelju očitovanja dužnosnika i gore navedenih isprava utvrđeno je da je dužnosnik Danimir Kolman od 10. studenog 2011.g. obavljao funkciju predsjednika Upravnog vijeća Zavoda za javno zdravstvo Koprivničko-križevačke županije te da je imenovani dužnosnik za obavljanje navedene funkcije u razdoblju od 10. studenog 2011.g. do travnja 2018.g. ostvario primitak na temelju kojega je primao isplatu u neto iznosu od 900,00 kn mjesečno, čime je počinio povredu odredbe članka 14. stavka 2. ZSSI-a te je donesena odluka kako je navedeno u izreci ovog akta pod toč. II. Izreke.

Člankom 42. stavkom 1. ZSSI-a propisano je da za povredu odredbi ZSSI-a Povjerenstvo osobama iz članka 3. ovog Zakona može izreći sljedeće sankcije: 1. opomena, 2. obustava isplate dijela neto mjesečne plaće i 3. javno objavljivanje odluke Povjerenstva. Člankom 42. stavkom 2. ZSSI-a propisano je da Povjerenstvo, uz ostalo, za povredu odredbi članka 14. ZSSI-a može izreći sankcije iz članka 42. stavka 1. ZSSI-a.

Prilikom donošenja odluke o vrsti i visini sankcije Povjerenstvo je vodilo računa o svim okolnostima konkretnog slučaja iz kojih proizlazi težina povrede i odgovornost dužnosnika.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede.

Izricanjem strože sankcije unutar raspona propisanog ZSSI-em, Povjerenstvo ocjenjuje okolnost što je kroz veći niz godina dužnosnik postupao suprotno odredbama čl. 14. st. 1. i 2. ZSSI-a, kao i da još uvijek postoji činjenična osnova na temelju koje dužnosnik postupa suprotno odredbi članka 14. stavka 1. ZSSI-a. Povjerenstvo u razloge izricanja strože sankcije unutar raspona propisanog ZSSI-em ubraja i činjenicu da je dužnosnik na račun Zavoda za javno zdravstvo Koprivničko-križevačke županije uplatio iznos manji od primitka koje je ostvario kao naknadu za rad u obavljanju funkcije predsjednika Upravnog vijeća Zavoda, odnosno, uplatio je neto iznos koji mu je isplaćen, a ne i bruto iznos koji je ostvario.

Kao razlog koji opravdava izricanje ove sankcije, a ne još strože, unutar raspona propisanog ZSSI-em, Povjerenstvo ocjenjuje okolnost da je dužnosnik na račun Zavoda za javno zdravstvo Koprivničko-križevačke županije uplatio cjelokupni dobiveni neto iznos, što je veći dio od gore ukupnog ostvarenog primitka u bruto iznosu.

S obzirom na navedeno, Povjerenstvo smatra da je u konkretnoj situaciji primjereno izreći sankciju propisanu člankom 42. stavkom 1. podstavka 2. ZSSI-a, obustava isplate dijela neto mjesečne plaće u ukupnom iznosu od 5000,00 kn, koja će se izvršiti u deset uzastopnih mjesečnih obroka, svaki u pojedinačnom iznosu od 500,00 kn te je donesena odluka kako je navedeno u izreci ovog akta pod III.

Budući da se dužnosnik Danimir Kolman i dalje nalazi u situaciji koja je kao nedopuštena propisana člankom 14. stavkom 1. ZSSI-a, slijedom činjenice da istovremeno obnašana dužnosti općinskog načelnika Općine Rasinja i obavlja funkcije direktora trgovačkog društva Veterinarska stanica Koprivnica d.o.o., upućuje se dužnosnik da u roku 30 dana od dana dostave ove Odluke razriješi situaciju koja je povod pokretanju postupaka iz točke. I. Odluke u protivnom, Povjerenstvo ima osnova protiv imenovanog dužnosnika pokrenuti novi postupak.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Danimir Kolman, elektroničkom dostavom
2. Podnositelj prijave, elektroničkom poštom
3. Objava na internetskoj stranici Povjerenstva
4. Pismohrana